b'\n_START_ARTICLE_\nHermione Granger\n_START_SECTION_\nBeskrivelse\n_START_PARAGRAPH_\nSnarr\xc3\xa5dig, principfast og meget intelligent; Hermione er en str\xc3\xa5lende heks af sin generation. Hun er mugglerf\xc3\xb8dt \xe2\x80\x93 og et levende eksempel p\xc3\xa5, at det er en fejlantagelse, at fuldblodsmagikere er overlegne. Hermione er eneste barn af to mugglere, som begge er tandl\xc3\xa6ger._NEWLINE_Hermione har tykt, busket og kr\xc3\xb8llet brunt h\xc3\xa5r, brune \xc3\xb8jne og store fort\xc3\xa6nder. (Fort\xc3\xa6nderne f\xc3\xa5r hun dog gjort mindre, efter Draco Malfoy har ramt hende med en forbandelse, der f\xc3\xa5r dem til at gro sig st\xc3\xb8rre, og Madam Pomfrey bruger magi til at mindske dem)._NEWLINE_Hermione er meget bel\xc3\xa6st, klog og har en udpr\xc3\xa6get logisk sans. Hun foretr\xc3\xa6kker fag som runer og historie frem for de mere "flagrende" fag som eksempelvis sp\xc3\xa5dom. Da Hermione var ny og usikker p\xc3\xa5 Hogwarts, fandt hun tr\xc3\xb8st i b\xc3\xb8gerne. Efterh\xc3\xa5nden blev hun dog mere selvsikker i magien og mere veltilpas i trolddomsverdenen. Hun hj\xc3\xa6lper for eksempel ofte Neville Longbottom, som har stort besv\xc3\xa6r med eliksirer._NEWLINE_Hermione er glimrende begavet. Hun har memoreret utallige besv\xc3\xa6rgelser, og hun kan r\xc3\xa6sonnere sig ud af komplicerede situationer som ingen anden. Hun behersker magi p\xc3\xa5 h\xc3\xb8jt niveau. Hermione higer efter viden, og et skole\xc3\xa5r anvender hun en tidsvender for at tage dobbelte lektioner. Hun udm\xc3\xa6rker sig i alle fag (sp\xc3\xa5dom er en undtagelse)._NEWLINE_P\xc3\xa5 sit fjerde \xc3\xa5r er Hermione genstand for den ber\xc3\xb8mte quidditchspiller Viktor Krums hengivenhed, men hun geng\xc3\xa6lder den kun delvist. \xe2\x80\x93 Hermione har en \xc3\xb8mhed for Ron. _NEWLINE__NEWLINE_P\xc3\xa5 trods af sin intellektuelle overlegenhed er Hermione ydmyg; hun hverken praler eller viger tilbage for at hj\xc3\xa6lpe sine venner._NEWLINE_Hermione er meget omt\xc3\xa6nksom. Hun bruger timer p\xc3\xa5 at redde Hagrids hippogrif Stormvind, som er d\xc3\xb8mt til d\xc3\xb8den p\xc3\xa5 et falskt grundlag. Hermione har en fremtr\xc3\xa6dende retf\xc3\xa6rdighedssans og en svaghed for forhutlede sj\xc3\xa6le. P\xc3\xa5 sit tredje \xc3\xa5r forbarmer hun sig over den herrel\xc3\xb8se alf Sk\xc3\xa6vben. \xc3\x85ret efter er hun s\xc3\xa5 forarget over husalfernes levevilk\xc3\xa5r, at hun stifter F.A.R. (Foreningen for Alfers Rettigheder). Hermione strikker ogs\xc3\xa5 hatte og sokker for at befri alferne fra deres slaveri._NEWLINE_Succesen med horcrux-jagten har Hermione stor del i. Uden hende ville der ikke have v\xc3\xa6ret t\xc3\xb8j, ingen b\xc3\xb8ger, hverken telt eller soveposer, intet forr\xc3\xa5d af polyjuiceeliksir, ingen medicin, ingen forl\xc3\xa6ngelige \xc3\xb8rer, ingen usynlighedskappe \xe2\x80\x93 og, m\xc3\xa5ske vigtigst,: ingen viden om destrueringen af horcruxerne. Uden Hermione ville katastrofen - i alle b\xc3\xb8gerne - v\xc3\xa6re et faktum._NEWLINE_I forbindelse med jagten p\xc3\xa5 horcruxer m\xc3\xa5tte Hermione modificere sine for\xc3\xa6ldres hukommelse, s\xc3\xa5 deres bevidsthed om hendes eksistens blev slettet. \xe2\x80\x93 Det vidner i h\xc3\xb8j grad om Hermiones styrke og loyalitet._NEWLINE_Som n\xc3\xa6vnt handler Hermione, n\xc3\xa5r uretf\xc3\xa6rdigheden indtr\xc3\xa6ffer. Det h\xc3\xa6nder (omend det er sj\xc3\xa6ldent), at hun tager mere slagkraftige metoder i brug. \xe2\x80\x93 I Harry Potter og Fangen fra Azkaban udtaler Draco Malfoy sig s\xc3\xa5 negativt om Hagrid (han kalder Hagrid ynkelig), at Hermione sl\xc3\xa5r ham. I b\xc3\xb8gerne figurerer den (meget) p\xc3\xa5g\xc3\xa5ende journalist Rita Rivejern. Efter l\xc3\xa6ngere tids chikane skiller Hermione sig af med hende p\xc3\xa5 opfindsom vis.\n_START_SECTION_\nDe Vises Sten\n_START_PARAGRAPH_\nHermione optr\xc3\xa6der f\xc3\xb8rst p\xc3\xa5 Hogwarts-ekspressen, hvor hun kigger ind forbi Harry og Ron\'s kup\xc3\xa9 et par gange, dels for at hj\xc3\xa6lpe Neville Longbottom med at finde sin forsvundne tudse Trevor, dels lige efter Harrys f\xc3\xb8rste sammenst\xc3\xb8d med Draco Malfoy._NEWLINE_Fra f\xc3\xb8rste m\xc3\xb8de viser Hermione sit intellekt og sin iver efter at vise, hvad hun kan, hvilket f\xc3\xa5r hende til at fremtr\xc3\xa6de kommanderende og bedrevidende i Harry og Ron\'s \xc3\xb8jne. Drengene beholder denne opfattelse af hende gennem den f\xc3\xb8rste del af skole\xc3\xa5ret; det er s\xc3\xa5ledes kun hendes vedholdende fors\xc3\xb8g p\xc3\xa5 at tale drengene fra en duel med Malfoy og dennes adjudant Crabbe \xe2\x80\x93 der viser sig at v\xc3\xa6re en f\xc3\xa6lde da Argus Filch dukker op for at tage dem p\xc3\xa5 fersk gerning \xe2\x80\x93 der g\xc3\xb8r at hun tvinges til at s\xc3\xb8ge tilflugt sammen med drengene bag en afl\xc3\xa5st d\xc3\xb8r. Ved dette tilf\xc3\xa6lde finder de den trehovede hund, der bevogter lemmen hvorunder De Vises Sten er gemt._NEWLINE_Senere redder Harry og Ron hende fra den trold, som Quirrell har lukket ind p\xc3\xa5 slottet. Herefter tager trekl\xc3\xb8verets venskab fart, og hendes logiske sans og store viden redder dem alle igennem de mange pr\xc3\xb8velser i lemmen under Den Forbudte Korridor.\n_START_SECTION_\nHemmelighedernes Kammer\n_START_PARAGRAPH_\nHermione har gennem denne bog en br\xc3\xa6ndende bes\xc3\xa6ttelse af l\xc3\xa6reren i faget Forsvar mod M\xc3\xb8rkets Kr\xc3\xa6fter, Glitterik Sm\xc3\xb8rh\xc3\xa5r._NEWLINE_Det er Hermione der laver Polyjuiceeliksiren, som trekl\xc3\xb8veret bruger til at forvandle sig, s\xc3\xa5 de kan komme ind i Slytherins opholdstue, for at finde ud af om Draco Malfoy ved noget om Hemmelighedernes Kammer. Eliksiren er kun beregnet til menneskeforvandlinger, men Hermione f\xc3\xa5r fat i et katteh\xc3\xa5r, og bliver derfor kun delvist forvandlet. Hun er efterf\xc3\xb8lgende indlagt i hospitaltsfl\xc3\xb8jen over en l\xc3\xa6ngere periode._NEWLINE_Endnu en gang er hendes enorme viden og evindelige trang til at l\xc3\xa6se skyld i, at hun som den eneste gennemskuer, at det er en basilisk, der er Salazar Slytherins monster. Hun bruger et spejl til at kigge om hj\xc3\xb8rner med, for ikke at m\xc3\xb8de basiliskens blik direkte, hvilket resulterer i, at hun bliver forstenet, da hun m\xc3\xb8der den. Hun bliver vakt til live igen efter Harry har sl\xc3\xa5et basilisken ihjel, og bliver lamsl\xc3\xa5et da hun finder ud af, at eksamenerne er blevet aflyst.\n_START_SECTION_\nFangen fra Azkaban\n_START_PARAGRAPH_\nI starten af Fangen fra Azkaban k\xc3\xb8ber Hermione katten Sk\xc3\xa6vben, hvilket Ron er meget misforn\xc3\xb8jet over, fordi den er efter hans rotte Scabbers._NEWLINE_Dette \xc3\xa5r kan man v\xc3\xa6lge nogle nye fag, og hun tager dem alle. Dette er fuldst\xc3\xa6ndigt umuligt skemam\xc3\xa6ssigt, s\xc3\xa5 professor McGonagall giver hende en tidsvender, der g\xc3\xb8r det muligt for hende at rejse tilbage i tiden, s\xc3\xa5 hun kan f\xc3\xa5 taget alle sine fag._NEWLINE_Der opst\xc3\xa5r splid mellem Hermione og Harry, fordi hun fort\xc3\xa6ller professor McGonagall, at han har modtaget en Prestissimo (en kost) fra en anonym person udenfor skolen. Ron er ogs\xc3\xa5 meget vred p\xc3\xa5 hende, fordi hendes nye kat hele tiden jagter Scabbers. Ron tror p\xc3\xa5 et tidspunkt, at Sk\xc3\xa6vben har \xc3\xa6dt Scabbers._NEWLINE_Da Severus Snape er vikar for Remus Lupus i Forsvar mod M\xc3\xb8rkets Kr\xc3\xa6fter og giver klassen en opgave om varulve, indser Hermione, at Lupus er en varulv. Dette afsl\xc3\xb8rer hun ikke, f\xc3\xb8r Harry og co. st\xc3\xa5r foran Sirius Black i Det Hylende Hus, og Lupus dukker op. Hendes tidsvender g\xc3\xb8r det efterf\xc3\xb8lgende muligt for Harry og hende selv at redde hippogrifen Stormvind og Harrys gudfar Sirius Black.\n_START_SECTION_\nFlammernes Pokal\n_START_PARAGRAPH_\nHermione er den internationale quidditchspiller Viktor Krums date til Juleballet, og er ekseptionelt smuk. Hun her tidligere afvist over for Harry og Ron at fort\xc3\xa6lle, hvem der er hendes date. Dette g\xc3\xb8r Ron rasende og han beskylder hende for at "fraternisere med fjenden", da Krum, ligesom Harry, er med i Turneringen i Magisk Trekamp. Men beskyldningen h\xc3\xa6nger nok ogs\xc3\xa5 sammen med en stigende interesse i hende fra Rons side._NEWLINE_I denne bog k\xc3\xa6mper hun ogs\xc3\xa5 for husalfer, idet hun starter F.A.R (Foreningen for Alfer\'s Rettigheder), der k\xc3\xa6mper for frihed til alle husalfer. Hvilket b\xc3\xa5de troldm\xc3\xa6nd og husalfer er imod._NEWLINE_Hun st\xc3\xb8tter Harry gennem hele turneringen og hj\xc3\xa6lper ham med at finde og l\xc3\xa6re nyttige besv\xc3\xa6rgelser til hver pr\xc3\xb8ve._NEWLINE_I slutningen af bogen fanger hun Rita Rivejern i hendes animagusform, som er en snudebille. Hun holder hende fanget i et marmeladeglas og truer hende med at afsl\xc3\xb8re at hun er en animagus, hvis hun skriver flere artikler til Profettidende, da hun ikke er registreret.\n_START_SECTION_\nF\xc3\xb8nixordenen\n_START_PARAGRAPH_\nSammen med Ron bliver Hermione vejleder p\xc3\xa5 Gryffindor. Hun bliver desuden venner med Luna Lovegood, selvom hun starter med at forn\xc3\xa6rme hendes fars magasin Ordkl\xc3\xb8veren. Hun overfuser ogs\xc3\xa5 Lavender Brown, der ogs\xc3\xa5 g\xc3\xa5r p\xc3\xa5 Gryffindor, fordi hun tror p\xc3\xa5 Profettidendes historie om, at Harrys advarsel om at Voldemort er tilbage, er fup._NEWLINE_Senere afpresser hun, med hj\xc3\xa6lp fra Luna Lovegood, Rita Rivejern til at interviewe Harry om hans side af historien, for derefter at f\xc3\xa5 det publiceret i Ordkl\xc3\xb8veren. Bladet bliver senere bannet p\xc3\xa5 Hogwarts pga. interviewet, men historien spredes alligevel._NEWLINE_Hun opildner Harry til at starte DA (Dumbledores Arm\xc3\xa9), hvor en udvalgt skare af elever tr\xc3\xa6ner i Forsvar mod M\xc3\xb8rkets Kr\xc3\xa6fter praksis, som modstand til Ministeriet for Magis dekret om, at eleverne kun m\xc3\xa5 l\xc3\xa6re teorien bag forsvarsbesv\xc3\xa6rgelser. Det er hende, som har fundet p\xc3\xa5 navnet til gruppen. Det er ligeledes Hermione, der har forhekset medlemslisten, hvor alle har skrevet deres navn, s\xc3\xa5ledes at den, der r\xc3\xb8ber noget, angribes af en voldsom omgang kopper, der skriver "Sladderhank" i ansigtet p\xc3\xa5 vedkommende._NEWLINE_Hermione deltager i kampen i Mysterieministeriet, hvor hun bliver alvorligt skadet, men kommer sig senere helt.\n_START_SECTION_\nHalvblodsprinsen\n_START_PARAGRAPH_\nHun bliver medlem af Horatio Schnobbevoms klub for elever med s\xc3\xa6rlige talenter eller forbindelser. Hun hj\xc3\xa6lper ogs\xc3\xa5 Ron med p\xc3\xa5 Gryffindors quidditchhold, ved at forhekse Cormac McLaggen, s\xc3\xa5 han misser en redning til optagelsespr\xc3\xb8ven p\xc3\xa5 holdet._NEWLINE_Hendes f\xc3\xb8lelser for Ron vokser, og hun inviterer ham med til Schnobbervoms julefest. Men Ron dater Lavender Brown, fordi Hermione har kysset Krum, og hun tager i trods Cormac McLaggen med til festen. Til sin store fortrydelse, da han kun taler om sig selv, s\xc3\xa5 hun efterlader ham halvvejs gennem festen. Hun og Ron bliver ved med at v\xc3\xa6re uvenner indtil Ron bliver forgiftet af noget mj\xc3\xb8d, der skulle have dr\xc3\xa6bt Dumbledore. Efter Dumbledore\'s d\xc3\xb8d lover hun, sammen med Ron, at blive sammen med Harry i hans s\xc3\xb8gen efter horcruxer._NEWLINE_Et mindre plot i bogen er, at hende og Harry er rivaler i eliksirtimerne, fordi Harry lige pludseligt er bedre end hende, som f\xc3\xb8lge af Halvblodsprinsens gamle eliksirbog.\n_START_SECTION_\nD\xc3\xb8dsregalierne\n_START_PARAGRAPH_\nHermione er til uvurderlig hj\xc3\xa6lp Harry i hans jagt p\xc3\xa5 horcruxer. Hun har arvet Dumbledore\'s udgave af Barden Beedle\'s Eventyr. Her tyder hun nogle hemmeligheder om D\xc3\xb8dsregalierne._NEWLINE_For at beskytte sine for\xc3\xa6ldre for Voldemort, mens hun rejser rundt med Harry og Ron, har hun kastet en Forglemmelsesbesv\xc3\xa6rgelse over sine for\xc3\xa6ldre, givet dem nye navne og sendt dem til Australien._NEWLINE_Da hun, Harry og Ron bliver bliver taget til fange af tre "snappere", der p\xc3\xa5 Ministeriet for Magi\'s (der p\xc3\xa5 dette tidspunkt af overtaget af D\xc3\xb8dsgardister) ordre leder efter mugglerf\xc3\xb8dte udgiver hun sig for at v\xc3\xa6re "Penelope Clearwater", som er halvblodsmagiker. Men hun bliver taget med til Malfoys herreg\xc3\xa5rd, og bliver tortureret af Bellatrix Lestrange som vil vide, hvordan de kom i besiddelse af Gryffindors Sv\xc3\xa6rd (som hun tror befinder sig i hendes boks i Gringotts). De bliver alle reddet af Dobby._NEWLINE_Hermione laver senere Polyjuiceeliksiren for at udgive sig som Bellatrix Lestrange da hun, Harry og Ron pr\xc3\xb8ver at stj\xc3\xa6le Hufflepuff\'s Pokal fra boksen i Gringotts._NEWLINE_Hun kysser Ron da han siger, at de ikke kan beordre husalferne at d\xc3\xb8 for dem under Slaget om Hogwarts. Her \xc3\xb8del\xc3\xa6gger Hermione ogs\xc3\xa5 Hufflepuff\'s Pokal med en basilisktand, da pokalen er en af Voldemort\'s horcruxer._NEWLINE_Sammen med Luna Lovegood og Ginny Weasley duellerer hun Bellatrix Lestrange, men de kan ikke klare hende, og overlader hennde til Molly Weasley. Efter Voldemorts fald g\xc3\xb8r hun sit syvende \xc3\xa5r f\xc3\xa6rdigt.\n_START_SECTION_\nEpilog\n_START_PARAGRAPH_\nI epilogen i Harry Potter og D\xc3\xb8dsregalierne bliver det afsl\xc3\xb8ret at hun og Ron er gift, og at de har to b\xc3\xb8rn, der hedder Rose og Hugo Weasley._NEWLINE_Rowling har i webchat udtalt at hun rejser til Australien og finder sine for\xc3\xa6ldre og h\xc3\xa6ver Forglemmelsesbesv\xc3\xa6rgelsen hun havde kastet over dem.\n_START_SECTION_\nAndet\n_START_PARAGRAPH_\nHermione har l\xc3\xa6st Hogwarts Historie utallige gange og kan den stort set uden ad. Dette kommer hende og de andre til hj\xc3\xa6lp mange gange i l\xc3\xb8bet af b\xc3\xb8gerne. Hun er dog st\xc3\xa6rkt forn\xc3\xa6rmt over, at bogen ikke n\xc3\xa6vner, at der arbejde hundredvis af husalfer i Hogwarts\' k\xc3\xb8kken, hvilket f\xc3\xa5r hende til at kalde bogen for "Hogwarts historie \xe2\x80\x93 en justeret gennemgang" og "Hogwarts historie \xe2\x80\x93 en l\xc3\xb8gnagtig version"._NEWLINE_Efter 5 \xc3\xa5r modtager hun hele 11 U.G.L\'er (Udm\xc3\xa6rkelse for Genialitet og L\xc3\xa6revillighed)._NEWLINE_Hun er den eneste af de tre, der g\xc3\xb8r sit syvende \xc3\xa5r p\xc3\xa5 Hogwarts f\xc3\xa6rdigt, idet hun efter Harry Potter og D\xc3\xb8dsregalierne tager tilbage p\xc3\xa5 skolen, for at f\xc3\xa5 taget sin F.U.T (Forf\xc3\xa6rdeligt Udmattende Troldmandseksamination)._NEWLINE_Hendes patronus er en odder, hvilket ogs\xc3\xa5 er forfatteren J.K. Rowling\'s yndlingsdyr. Hun har i et interview udtalt, at den person, hun forst\xc3\xa5r bedst i b\xc3\xb8gerne, er Hermione, og at figuren Hermione har mange af de egenskaber Rowling selv har.\n_START_SECTION_\nI filmene\n_START_PARAGRAPH_\nI filmene spilles Hermione af den britiske skuespillerinde Emma Watson.'